钦定古今图书集成/明伦汇编/闺媛典/第334卷 > 晁采
## 钦定古今图书集成/明伦汇编/闺媛典/第334卷 > 晁采

按《晁采传》，“大历中有晁采者，小字试莺，女子中之有
文才者也。与母独居，深娴翰墨，丰姿艳质，映带一时。
有尼常出入其家，言采美丽，为天下冠，不施丹铅，眉
目如画。尝见其夏月著单衫子，右手攀竹枝，左手持
兰花扇，按膝上，注目水中游鱼，低讽竹枝小词，若黄
莺学啭，真神仙中人也。性爱看云，故其室名窥云室”，
馆名期云馆。一日，兰花始发，其母命咏之，采即应声
曰：“隐于谷里，显于澧浔，贵比于白玉，重匹于黄金。既
入燕姬之梦，还鸣宋玉之琴。”其敏慧若此。少与邻生
文茂笔札周旋，每自誓当为伉俪。及长而散去，犹时
时托侍女通殷勤。茂尝寄以诗曰：“晓来扶病镜台前，
无力梳头甚髻偏。消瘦浑如江上柳”，东风日日起还
眠。又曰：旭日曈曈破晓霾，遥知妆罢下芳阶，那能化
作桐花凤？一集佳人白玉钗，采得诗，因遣侍儿以青
莲子十枚寄茂，且曰：“吾怜子也。”茂曰：“何以不去心？”侍
者曰：“正欲使君知其心苦耳。”茂持啖未竟，坠一子于
盆水中，有喜鹊过，恶污其下，茂遂弃之。明早，有并蒂
花开于水面，如梅英大。茂因喜曰：“吾事济矣。”取置案
头，数日始谢，房亦渐长。剖之，各得实五枚，如所来数。
茂即书其异，托侍女以报采。采持阅大喜曰：“并蒂之
谐，此其征矣。”因以朝鲜茧纸作鲤鱼，两面俱画鳞甲，
腹下令可以藏书。遂寄茂以诗曰：“花笺制叶寄郎边，
的的寻鱼为妾传。并蒂已看灵鹊报，倩郎早觅买花
船。”荏苒至秋，屡通音问，而欢好无繇。偶值其母有姻
席之行，采即遣人报茂。茂喜极，乘月至门，遂酬夙愿
焉。晨起整衣，两不忍别。采因自剪鬒发赠茂，且曰：“好
藏青鬓，早缔白头也。”茂归，藏于枕畔，兰香芳烈，馥馥
动人。因以诗寄之曰：“几上金猊静不焚，匡床愁卧对
斜曛。犀梳金镜人何处，半枕兰香空绿云。”绸缪之后，
又复无机可乘，时值杪秋，金风淅沥，无聊之极，因遣
侍儿以诗寄茂曰：“珍簟生凉夜漏馀，梦中恍惚觉来
初。魂离不得空成病，面见无繇浪寄书。窗外江村钟
响绝，枕边梧叶雨声疏。此时最是思君处，肠断寒猿
定不如。”茂答曰：“忽见西风起洞房，卢家何处郁金香？
文君未奔先成渴，颛顼初”逢已自伤。怀梦欲寻愁落
叶，忘忧将种恐飞霜。惟应分付青天月，共听床头漏
渐长。自兹以往，间阔弥深。采抱郁中怀，遂凋素质。母
察其异，苦询侍儿，因露其情。母叹曰：“才子佳人，自应
有此。然古多不偶，吾今当为成之。”因托斧柯，以采《归
茂》。

按：《全唐诗》晁采《春日送文茂之长安》诗云：“思君远别
妾心愁，踏翠江边送画舟。欲待相看迟此别，只忧红
日向西流。”采家畜一白鹤，名素素。一日雨中，忽忆其
夫，谓鹤曰：“昔王母青鸾，绍兰紫燕，皆能寄书远达，汝
独不能乎？”鹤延颈向采，若受命状。采即援笔直书二
绝，系于鹤足，竟致其夫。诗云：“窗前细雨日啾啾，妾在”

也随风去与郎同。